Pobedény

Pobedény (szlovákul Pobedim) község Szlovákiában, a Trencséni kerületben, a Vágújhelyi járásban.

Fekvése
Vágújhelytől 15 km-re délre terül el.

Története 
A mai község területén már az újkőkorban emberi település állt. Később a lausitzi kultúra, majd a La Tène-kultúra népe élt itt. A római korban barbár, majd a 8. századtól korai szláv település feküdt a helyén.

A mai település 1392-ben "Pododyn" néven bukkan fel először. 1439-ben "Pobedin", 1532-ben "Pobeczin" néven szerepel. A csejtei váruradalom része volt, majd 1414-ban Stiborici Stibor az újonnan alapított vágújhelyi prépostságnak adta, akik a jobbágyság megszűnéséig maradtak a birtokosai. A 17.-18. században habán kézművesek telepedtek le a községben. 1715-ben 42 jobbágy és 21 zsellér háztartása volt. 1787-ben 102 házában 845 lakos élt. 1828-ben 142 háza volt 996 lakossal. Lakói főként mezőgazdaságból éltek.

Vályi András szerint „POBJEDIN. Tót falu Nyitra Vármegyében, határja ollyan, mint Patvaróczé, második osztálybéli.”

Fényes Elek szerint „Podebim, tót falu, Nyitra vmegyében, Csejthétől délre 1 1/2 órányira. – Lakja 1030 kath., 10 zsidó. Kath. paroch. templom. Határa részint dombos, részint róna és termékeny. Erdeje, malma, rétjei igen jók. F. u. a vágh-ujhelyi prépost. Ut. postája Galgócz.”

A trianoni békeszerződésig Nyitra vármegye Vágújhelyi járásához tartozott.

Népessége
1910-ben 1109, túlnyomórészt szlovák lakosa volt.

2001-ben 1221 lakosából 1166 szlovák volt.

2011-ben 1189 lakosából 1125 szlovák volt.

2021-ben 1158 lakosából 1107 szlovák, 3 (+6) cigány, (+1) ruszin, 7 egyéb és 41 ismeretlen nemzetiségű volt.

Nevezetességei 
 Római katolikus temploma 1674-ben épült barokk stílusban, 1923-ban bővítették.
 A habán malom 18. századi barokk stílusú.
 Klasszicista plébániája a 19. század első felében épült.

Jegyzetek

Irodalom 
Darina Bialeková 1963: Výskum slovanského hradiska v Pobedime v rokoch 1959-1962. Arch. roz. XV, 349-372.
Vendtová, V. 1964: Prehľad slovanských lokalít v Pobedime a okolí. ŠZ 14, 161-174.
Darina Bialeková 1965: Výskum slovanského hradiska v Pobedime v roku 1974. Arch. roz. 17, 530-538.
Darina Bialeková 1972: Výskum slovanského hradiska v Pobedime, okr. Trenčín. Arch. roz. 24, 121-129.
Etela Studeníková 1973: Predmety kultového charakteru zo sídliska v Pobedime – Hradištiach (okr. Trenčín). Zborník SNM 67 – História 13, 120–127.
Darina Bialeková 1977: Sporen von slawischen Fundplätzen in Pobedim (Typologie und Datierung). Slov. Arch. XXV, 103-160.
Bohuslav Chropovský 1978 (ed.): Významné slovanské náleziská na Slovensku. Nitra, 159-167.
Darina Bialeková 1978: Výskum a rekonštrukcia fortifikácie na slovanskom hradisku v Pobedime. Slovenská archeológia 26/1, 149-177.
Etela Studeníková - Jozef Paulík 1983: Osada z doby bronzovej v Pobedime. Bratislava.
Darina Bialeková 1998: Zur Bautechnik des Befestigungsmauer der Burgwalls in Pobedim, Bez. Trenčín. In: J. Henning/A. Ruttkay (Hrsg.): Frühmittelalterlicher Burgenbau in Mittel- und Osteuropa. Bonn, 383-390.
1992 Pobedim.
Joachim Henning - Matej Ruttkay - Klaudia Daňová 2009: Výskum včasnostredovekého hradiska v Pobedime. AVANS 2007, 75-77, 291-293.

További információk 
 E-obce.sk
 Községinfó
 Pobedény Szlovákia térképén

A Vágújhelyi járás települései
Nyitra vármegye települései